บาทเปิด 32.42  บาทต่อดอลลาร์ ทรงตัว
เงินบาทเปิดตลาด 32.42  บาทต่อดอลลาร์ ทรงตัว นักลงทุนรอดูตัวเลขเศรษฐกิจรายเดือนของธปท.-สหรัฐฯ วันนี้
28 ก.ย. 2561

เงินบาทเปิดตลาด 32.42  บาทต่อดอลลาร์ ทรงตัว นักลงทุนรอดูตัวเลขเศรษฐกิจรายเดือนของธปท.-สหรัฐฯ วันนี้
นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้ที่ระดับ 32.42 บาท/ดอลลาร์ จากช่วงเย็นวานนี้ที่อยู่ที่ระดับ 32.41/42 บาท/ดอลลาร์
"ในช่วงข้ามคืนที่ผ่านมาดอลลาร์แข็งค่าเมื่อเทียบกับทุกสกุลหลัก ตลาดกลับมากังวลเรื่องหนี้ของประเทศอิตาลี ขณะที่ช่วงนี้ก็ยังมีแรงซื้อแรงขายของนักลงทุนต่างชาติสลับกัน" นักบริหารเงินระบุ
ทั้งนี้ คาดว่ากรอบการเคลื่อนไหวของค่าเงินบาทวันนี้ระหว่าง 32.35-32.50 บาท/ดอลลาร์
โดยให้ติดตามการรายงานเศรษฐกิจรายเดือนของธนาคารแห่งประเทศไทย (ธปท.) วันนี้ว่าจะส่งสัญญาณอะไรออกมาหรือไม่ อีกทั้งตัวเลขเงินเฟ้อของไทยในวันจันทร์ที่ 1 ต.ค., ตัวเลขเศรษฐกิจสหรัฐฯ, หนี้ของอิตาลีและสงครามการค้า